एक टीवी चैनल से बातचीत में पाकिस्तानी गजल गायक गुलाम अली ने कहा कि मैं कार्यक्रम रद्द होने से नाराज नहीं हूं बल्कि इस बात का दुःख है कि मुझे सुनने वालों को मायूसी होगी। गुलाम अली ने यह भी कहा कि वो अपने दोस्त गजल गायक स्व0 जगजीत सिंह की याद में कार्यक्रम करने वाले थे। हालांकि इससे शिवसेना को कितना सियासी फायदा हासिल होगा यह तो बाद की बात है मगर इस तरह के कृत्य से संगीत को तो जरूर ठेस पहुंचा है। एक तरफ पूरा विश्व कट्टरता के खिलाफ शान्ति की तलाश कर रहा है तो दूसरी तरफ शान्ति और सुकून के सबसे बड़े नुस्खे संगीत के लिए सरहद की परिधि तय की जा रही है। डिजिटल इण्डिया के जरिये विश्व को समेटने का प्रयास चल रहा है तो वहीं कुछ लोगों के द्वारा संगीत के लिए सरहद और दायरा तय किया जा रहा है। बेहतर तो यही होता कि संगीत की धुन से पूरे विश्व को गुंजायमान कर लोगों के दिलों को मोहब्बत की धुन से सराबोर कर भाईचारे का नग्मा गुनगुनाया जाए। जेहन के बन्द दरवाजों को संगीत की धुन से चकनाचूर कर सद्भाव की राग भैरवी गायी जाए।